title: Provedbena uredba Komisije (EU) 2019/1706 оd 10. listopada 2019. o izmjeni Provedbene uredbe (EU) 2017/325 o uvođenju konačne antidampinške pristojbe na uvoz pređe visoke čvrstoće od poliestera podrijetlom iz Narodne Republike Kine nakon revizije zbog predstojećeg isteka mjera na temelju članka 11. stavka 2. Uredbe (EU) 2016/1036 Europskog parlamenta i Vijeća

text:
                  11.10.2019

                  HR

                  Službeni list Europske unije

                  L 260/42

         PROVEDBENA UREDBA KOMISIJE (EU) 2019/1706
         оd 10. listopada 2019.
         o izmjeni Provedbene uredbe (EU) 2017/325 o uvođenju konačne antidampinške pristojbe na uvoz pređe visoke čvrstoće od poliestera podrijetlom iz Narodne Republike Kine nakon revizije zbog predstojećeg isteka mjera na temelju članka 11. stavka 2. Uredbe (EU) 2016/1036 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („osnovna uredba”),
         uzimajući u obzir Provedbenu uredbu Komisije (EU) 2017/325 оd 24. veljače 2017. o uvođenju konačne antidampinške pristojbe na uvoz pređe visoke čvrstoće od poliestera podrijetlom iz Narodne Republike Kine nakon revizije zbog predstojećeg isteka mjera na temelju članka 11. stavka 2. Uredbe (EU) 2016/1036 Europskog parlamenta i Vijeća (2), kako je izmijenjena Provedbenom uredbom Komisije (EU) 2017/2368 (3), a posebno njezin članak 1. stavak 5.
         budući da:
         A.   MJERE NA SNAZI

                     (1)

                     Vijeće je Uredbom (EU) br. 1105/2010 (4) uvelo konačnu antidampinšku pristojbu na uvoz u Uniju pređe visoke čvrstoće od poliestera podrijetlom iz Narodne Republike Kine („predmetni proizvod”).

                     (2)

                     U početnom ispitnom postupku za ispitivanje proizvođača izvoznika u Narodnoj Republici Kini primijenjen je odabir uzorka u skladu s člankom 17. osnovne uredbe.

                     (3)

                     Vijeće je za proizvođače izvoznike iz Narodne Republike Kine u uzorku uvelo pojedinačne stope antidampinške pristojbe na uvoz predmetnog proizvoda u rasponu od 5,1 % do 9,8 %. Za proizvođače izvoznike koji surađuju, a nisu uključeni u uzorak, uvedena je stopa pristojbe od 5,3 %. Nadalje, uvedena je stopa pristojbe od 9,8 % na razini zemlje na uvoz pređe visoke čvrstoće od poliestera od svih ostalih kineskih trgovačkih društava.

                     (4)

                     Nakon revizije zbog predstojećeg isteka mjera na temelju članka 11. stavka 2. osnovne uredbe, početne mjere produljene su za pet godina Provedbenom uredbom (EU) 2017/325 (uredba o reviziji zbog predstojećeg isteka mjera).

                     (5)

                     Provedbena uredba (EU) 2017/325 izmijenjena je Provedbenom uredbom (EU) 2017/2368 kako bi se uvrstio članak 1. stavak 5., kojim se proizvođačima izvoznicima omogućuje da zatraže tretman novog proizvođača izvoznika.

                     (6)

                     U članku 1. stavku 5. Provedbene uredbe (EU) 2017/325 kako je izmijenjen Provedbenom uredbom (EU) 2017/2368 navodi se da ako bilo koja strana iz Narodne Republike Kine dostavi Komisiji dovoljno dokaza:

                                 (a)

                                 da nije izvozila predmetne proizvode u Uniju tijekom razdoblja početnog ispitnog postupka (1. srpnja 2008. – 30. lipnja 2009.),

                                 (b)

                                 da nije povezana s izvoznicima ili proizvođačima na koje se primjenjuju mjere uvedene ovom Uredbom i

                                 (c)

                                 da je doista izvozila predmetne proizvode u Uniju nakon razdoblja početnog ispitnog postupka ili je preuzela neopozivu ugovornu obvezu izvoza znatne količine tog proizvoda u Uniju nakon razdoblja početnog ispitnog postupka,

                           onda se Prilog Provedbenoj uredbi (EU) 2017/325 može izmijeniti kako bi se toj strani odredila pristojbu koja se primjenjuje na proizvođače koji surađuju, ali nisu uključeni u uzorak, tj. ponderirana prosječna stopa pristojbe od 5,3 %.

               B.   ZAHTJEVI ZA TRETMAN NOVOG PROIZVOĐAČA IZVOZNIKA

                     (7)

                     Trgovačko društvo Wuxi Solead Technology Development Co., Ltd javilo se nakon objave Provedbene uredbe (EU) 2017/325 i podnijelo Komisiji zahtjev za odobrenje tretmana novog proizvođača izvoznika čime bi se na njega primjenjivala stopa pristojbe koja se primjenjuje na trgovačka društva u NRK-u koja surađuju, a nisu uključena u uzorak, tj. 5,3 %.

                     (8)

                     Kako bi utvrdila ispunjava li podnositelj zahtjeva kriterije za odobrenje tretmana novog proizvođača izvoznika utvrđene u uvodnoj izjavi 6., Komisija je podnositelju zahtjeva najprije poslala upitnik u kojemu je zatražila dokaze o ispunjivanju tih kriterija. Nakon početne analize odgovora na upitnik Komisija je podnositelju zahtjeva poslala dopis u kojem traži dodatne informacije, na koji je podnositelj zahtjeva odgovorio.

                     (9)

                     Komisija je provjerila sve informacije koje je smatrala neophodnima za utvrđivanje ispunjava li podnositelj zahtjeva kriterije. Komisija je također obavijestila industriju Unije o tom zahtjevu za odobrenje tretmana novog proizvođača izvoznika.

                     (10)

                     Industrija Unije nije poslala primjedbe na taj zahtjev.

               C.   ANALIZA ZAHTJEVA

                     (11)

                     Kad je riječ o kriteriju (a), Komisija je ispitala poslovnu dozvolu podnositelja zahtjeva, njegov statut i revidirane financijske izvještaje i utvrdila da je podnositelj zahtjeva osnovan 11. veljače 2015. Komisija je stoga s obzirom na dostupne informacije utvrdila da podnositelj zahtjeva nije izvozio predmetni proizvod tijekom ispitnog postupka (1. srpnja 2008. do 30. lipnja 2009.). Stoga podnositelj zahtjeva ispunjava kriterij (a) iz uvodne izjave 6.

                     (12)

                     Kad je riječ o kriteriju da podnositelj zahtjeva nije povezan s izvoznicima ili proizvođačima na koje se primjenjuju antidampinške mjere uvedene izvornom uredbom (kriterij (b)), Komisija je ispitala odnose između njegovih dioničara i s njim povezanog trgovačkog društva za izvoznu prodaju. Na temelju raspoloživih informacija Komisija je utvrdila da podnositelj zahtjeva nije povezan s izvoznicima ili proizvođačima na koje se primjenjuju antidampinške mjere. Stoga podnositelj zahtjeva ispunjava kriterij (b) iz uvodne izjave 6.

                     (13)

                     Kad je riječ o kriteriju (c), da je doista izvozio predmetne proizvode u Uniju ili je preuzeo neopozivu ugovornu obvezu izvoza znatne količine tog proizvoda u Uniju nakon razdoblja početnog ispitnog postupka, podnositelj zahtjeva dostavio je dokaze o izvozu predmetnog proizvoda u Hrvatsku nakon razdoblja početnog ispitnog postupka. Carinska tijela Hrvatske također su prijavila tu transakciju u bazu podataka stvorenu u skladu s člankom 14. stavkom 6. osnovne uredbe. Stoga podnositelj zahtjeva ispunjava kriterij (c) iz uvodne izjave 6.

               D.   ZAKLJUČAK

                     (14)

                     Komisija je zaključila da podnositelj zahtjeva ispunjava tri kriterija koja je potrebno ispuniti kako bi ga se smatralo novim proizvođačem izvoznikom. Stoga bi njegov naziv trebalo dodati na popis društava izvan uzorka koja surađuju u Prilogu Provedbenoj uredbi (EU) 2017/325.

                     (15)

                     Provedbenu uredbu (EU) 2017/325 trebalo bi stoga na odgovarajući način izmijeniti.

               E.   OBJAVA

                     (16)

                     Komisija je obavijestila podnositelja zahtjeva i industriju Unije o navedenim nalazima i dala im priliku da se očituju.

                     (17)

                     Strankama je omogućeno podnošenje primjedbi. [Nisu primljene nikakve primjedbe.]

                     (18)

                     Ova je Uredba u skladu s mišljenjem Odbora uspostavljenog člankom 15. stavkom 1. Uredbe (EU) 2016/1036,

               DONIJELA JE OVU UREDBU:

            Članak 1.
            Sljedeće trgovačko društvo dodaje se na popis proizvođača izvoznika iz Narodne Republike Kine u Prilogu Provedbenoj uredbi (EU) 2017/325:

                        Naziv društva

                        Grad

                        „Wuxi Solead Technology Development Co., Ltd,

                        Xinjian Town”

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. listopada 2019.

                  Za Komisiju

                  Predsjednik

               Jean-Claude JUNCKER

            (1)  SL L 176, 30.6.2016., str. 21.

            (2)  SL L 49, 25.2.2017., str. 6.

            (3)  SL L 337, 19.12.2017., str. 24.

            (4)  SL L 315, 1.12.2010., str. 1.


title: Provedbena uredba Komisije (EU) 2019/1756 оd 23. listopada 2019. o izmjeni Priloga V. Uredbi (EZ) br. 136/2004 u pogledu uvrštenja Ujedinjene Kraljevine Velike Britanije i Sjeverne Irske na popis trećih zemalja iz kojih je odobreno unošenje pošiljaka sijena i slame u Uniju (Tekst značajan za EGP)

text:
                  24.10.2019

                  HR

                  Službeni list Europske unije

                  L 270/57

         PROVEDBENA UREDBA KOMISIJE (EU) 2019/1756
         оd 23. listopada 2019.
         o izmjeni Priloga V. Uredbi (EZ) br. 136/2004 u pogledu uvrštenja Ujedinjene Kraljevine Velike Britanije i Sjeverne Irske na popis trećih zemalja iz kojih je odobreno unošenje pošiljaka sijena i slame u Uniju
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (1), a posebno njezin članak 19. stavak 1.,
         budući da:

                     (1)

                     Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji (UEU). Europsko vijeće donijelo je 11. travnja 2019. u dogovoru s Ujedinjenom Kraljevinom Odluku (EU) 2019/584 (2) o produljenju razdoblja iz članka 50. stavka 3. UEU-a. U skladu s tom odlukom razdoblje iz članka 50. stavka 3. UEU-a dodatno je produljeno do 31. listopada 2019. Stoga će se pravo Unije prestati primjenjivati na Ujedinjenu Kraljevinu i u njoj od 1. studenoga 2019. („datum povlačenja”).

                     (2)

                     Direktivom 97/78/EZ utvrđena su načela organizacije veterinarskih pregleda proizvoda koji ulaze u Uniju iz trećih zemalja. Člankom 19. stavkom 1. te direktive propisano je da Komisija sastavlja popis biljnih proizvoda koji mogu uzrokovati rizik od širenja infektivnih ili zaraznih bolesti životinja u Uniju pa ih iz tog razloga treba podvrgnuti veterinarskim pregledima u graničnim inspekcijskim postajama, kao i popis trećih zemalja koje mogu biti ovlaštene za izvoz tih biljnih proizvoda u Uniju.

                     (3)

                     U skladu s tim, u Prilogu IV. Uredbi Komisije (EZ) br. 136/2004 (3) sijeno i slama navedeni su na popisu biljnih proizvoda koji podliježu graničnim veterinarskim pregledima, a u Prilogu V. toj uredbi naveden je popis zemalja iz kojih je državama članicama odobren uvoz sijena i slame.

                     (4)

                     Ujedinjena Kraljevina Velike Britanije i Sjeverne Irske pružila je potrebna jamstva za tu zemlju da će od datuma povlačenja ispunjavati uvjete utvrđene u Uredbi (EZ) br. 136/2004 za unošenje pošiljaka sijena i slame u Uniju, i to tako što će ostati usklađena sa zakonodavstvom Unije tijekom početnog razdoblja od najmanje devet mjeseci.

                     (5)

                     Stoga, uzimajući u obzir navedena posebna jamstva koja je pružila Ujedinjena Kraljevina Velike Britanije i Sjeverne Irske, a kako bi se izbjegli nepotrebni poremećaji u trgovini nakon datuma povlačenja, Ujedinjenu Kraljevinu Velike Britanije i Sjeverne Irske trebalo bi uvrstiti na popis zemalja iz Priloga V. Uredbi (EZ) br. 136/2004 iz kojih je odobreno unošenje pošiljaka sijena i slame u Uniju.

                     (6)

                     Prilog V. Uredbi (EZ) br. 136/2004 trebalo bi stoga na odgovarajući način izmijeniti.

                     (7)

                     Ova bi se Uredba trebala primjenjivati od 1. studenoga 2019., osim ako se pravo Unije na taj datum i dalje bude primjenjivalo na Ujedinjenu Kraljevinu Velike Britanije i Sjeverne Irske i u njoj.

                     (8)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Prilog V. Uredbi (EZ) br. 136/2004 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 1. studenoga 2019.
            Međutim, ne primjenjuje se ako se pravo Unije na taj datum i dalje bude primjenjivalo na Ujedinjenu Kraljevinu Velike Britanije i Sjeverne Irske i u njoj.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. listopada 2019.

                  Za Komisiju

                  Predsjednik

               Jean-Claude JUNCKER

            (1)  SL L 24, 30.1.1998., str. 9.

            (2)  Odluka Europskog vijeća (EU) 2019/584, donesena u dogovoru s Ujedinjenom Kraljevinom, od 11. travnja 2019. o produljenju razdoblja iz članka 50. stavka 3. UEU-a (SL L 101, 11.4.2019., str. 1.).

            (3)  Uredba Komisije (EZ) br. 136/2004 od 22. siječnja 2004. o postupcima za veterinarske preglede na graničnim inspekcijskim postajama Zajednice za proizvode koji se uvoze iz trećih zemalja (SL L 21, 28.1.2004., str. 11.).

            PRILOG
            Sljedeći redak umeće se u Prilog V. Uredbi (EZ) br. 136/2004 nakon unosa za Čile:

                           „GB

                           Ujedinjena Kraljevina Velike Britanije i Sjeverne Irske”


title: Provedbena uredba Komisije (EU) 2019/1811 оd 23. listopada 2019. o razvrstavanju određene robe u kombiniranu nomenklaturu

text:
                  30.10.2019

                  HR

                  Službeni list Europske unije

                  L 278/1

         PROVEDBENA UREDBA KOMISIJE (EU) 2019/1811
         оd 23. listopada 2019.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba iz stupca (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. listopada 2019.

                  Za Komisiju,

                  u ime predsjednika,

               Stephen QUEST

                  Glavni direktor

                  Glavna uprava za oporezivanje i carinskuuniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1).

               PRILOG

                        Opis robe

                        Razvrstavanje (oznaka KN)

                        Obrazloženje

                        (1)

                        (2)

                        (3)

                        Pokretan, samobalansirajući, električnom energijom pogonjen stroj, tzv. robot za telekonferencije (engl. telepresence robot). Sastoji se od sljedećih glavnih sastavnih dijelova u jednom kućištu s dva kotača ugrađena na osovinu:

                                    —

                                    akcelerometra i žiroskopa,

                                    —

                                    elektromotora,

                                    —

                                    Bluetooth modula,

                                    —

                                    punjive baterije.

                              Proizvod ima priključak za punjenje baterije, statusno svjetlo i vertikalni teleskopski stup s motoriziranom regulacijom visine. Na vrhu stupa nalazi se odvojiv držač za tablet računalo. Držač je opremljen USB utikačem za punjenje tablet računala.
                        Daljinsko upravljanje proizvoda moguće je samo s kompatibilnim uređajem (tablet računalom itd.) koji je opremljen funkcijama bežične komunikacije upotrebom Bluetooth-a.
                        Proizvod se upotrebljava za prijevoz i podizanje ili spuštanje tablet računala te za opskrbu tablet računala električnom energijom.
                        Vidjeti sliku  (*1).

                        8428 90 90

                        Razvrstavanje se utvrđuje u skladu s općim pravilima 1 i 6 za tumačenje kombinirane nomenklature, napomenom 3 uz odjeljak XVI. i tekstom oznaka KN 8428, 8428 90  i 8428 90 90 .
                        Proizvod samo premješta tablet računalo i opskrbljuje ga električnom energijom; ne omogućuje tablet računalu obavljanje drugih radnji osim onih za koje je osmišljen. Stoga ne prilagođuje tablet računalo za određenu radnju, ne povećava njegov opseg radnji niti obavlja određenu uslugu u odnosu na glavnu funkciju tablet računala (vidjeti presudu od 16. lipnja 2011., Unomedical, C-152/10, EU:C:2011:402, točka 29. te vidjeti i napomene s objašnjenjem Harmoniziranog sustava za tarifni broj 8473, drugi stavak).
                        Stoga se isključuje razvrstavanje u tarifni broj 8473 kao pribor za uporabu isključivo ili uglavnom sa strojevima iz tarifnih brojeva od 8470 do 8472.
                        Razvrstavanje u tarifni broj 8479 ili 8543 isključeno je jer proizvod obavlja nekoliko funkcija strojeva navedenih u tarifnim brojevima poglavlja 84 ili 85 (odjeljak XVI.), kao što su funkcija podizanja i rukovanja (prijevoz i podizanje ili spuštanje tablet računala), funkcija napajanja električnom energijom i komunikacijska funkcija s pomoću Bluetooth protokola.
                        Na temelju napomene 3 uz odsjek XVI., uređaj treba razvrstati s obzirom na njegovu glavnu funkciju.
                        Proizvod se stoga razvrstava u oznaku KN 8428 90 90  kao ostali strojevi za dizanje, rukovanje, utovar ili istovar.
                        Proizvod je namijenjen za prijevoz i podizanje ili spuštanje tablet računala pa je stoga to njegova glavna funkcija u smislu napomene 3 uz odsjek XVI. Ostale funkcije su pomoćne.

               (*1)  (*) Slika je samo informativne naravi.


title: Provedbena uredba Komisije (EU) 2019/1812 оd 23. listopada 2019. o razvrstavanju određene robe u kombiniranu nomenklaturu

text:
                  30.10.2019

                  HR

                  Službeni list Europske unije

                  L 278/4

         PROVEDBENA UREDBA KOMISIJE (EU) 2019/1812
         оd 23. listopada 2019.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba iz stupca (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. listopada 2019.

                  Za Komisiju,

                  u ime predsjednika,

               Stephen QUEST

                  Glavni direktor

                  Glavna uprava za oporezivanje i carinskuuniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1).

            PRILOG

                        Opis robe

                        Razvrstavanje (oznaka KN)

                        Obrazloženje

                        (1)

                        (2)

                        (3)

                        Boca za vodu za višekratnu uporabu, od prozirnog borosilikatnog stakla, s navojnim čepom od nehrđajućeg čelika. U čep je umetnut O-prsten od silikona koji osigurava nepropusnost. Na čep je pričvršćena omča za nošenje, a boca je umetnuta u odvojivu protukliznu silikonsku navlaku za praktičniju uporabu.
                        Visina boce iznosi otprilike 220 mm, a njezin promjer 60 mm. Promjer grla otprilike je 30 mm. Zapremnina boce iznosi do 0,6 l.

                            (*1) Vidjeti slike.

                        7013 99 00

                        Razvrstavanje se utvrđuje u skladu s općim pravilima 1 i 6 za tumačenje kombinirane nomenklature i nazivima oznaka KN 7013 i 7013 99 00 .
                        Razvrstavanje u tarifni broj 7010 kao boce, tegle, lonci, fiole, ampule i ostali spremnici, od stakla, vrsta koje se rabi za transport ili pakiranje robe isključeno je jer se proizvod uobičajeno ne upotrebljava u komercijalne svrhe (vidjeti i Objašnjenja Harmoniziranog sustava (HSEN) za tarifni broj 7010, prvi stavak, HSEN za tarifni broj 7013, zadnji stavak, točku (b) te mišljenje o razvrstavanju u Harmonizirani sustav 3924.90/2).
                        Proizvod se stoga razvrstava u oznaku KN 7013 99 00  kao ostali stakleni proizvodi vrsta koje se rabi za stolom, u kuhinji, za toaletnu uporabu, u uredima, za unutarnje opremanje ili slične namjene.

               (*1)  Slike su isključivo informativne.


title: Provedbena uredba Komisije (EU) 2019/1826 оd 25. listopada 2019. o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Kaimiškas Jovarų alus (ZOZP)]

text:
                  31.10.2019

                  HR

                  Službeni list Europske unije

                  L 279/22

         PROVEDBENA UREDBA KOMISIJE (EU) 2019/1826
         оd 25. listopada 2019.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla [„Kaimiškas Jovarų alus” (ZOZP)]
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Republike Litve za upis naziva „Kaimiškas Jovarų alus” u registar objavljen je u Službenom listu Europske unije (2).

                     (2)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Kaimiškas Jovarų alus” potrebno je upisati u registar,

               DONIJELA JE OVU UREDBU:

            Članak 1.
            Naziv „Kaimiškas Jovarų alus” (ZOZP) upisuje se u registar.
            Naziv iz prvog stavka odnosi se na proizvod iz razreda 2.1. Pivo iz Priloga XI. Provedbenoj uredbi Komisije (EU) br. 668/2014 (3).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. listopada 2019.

                  Za Komisiju

                  u ime predsjednika,

               Phil HOGAN

                  Član Komisije

            (1)  SL L 343 14.12.2012., str. 1.

            (2)  SL C 217 28.6.2019., str. 5.

            (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2019/1853 оd 5. studenoga 2019. o izmjeni Uredbe Vijeća (EZ) br. 1210/2003 o određenim posebnim ograničenjima gospodarskih i financijskih odnosa s Irakom

text:
                  6.11.2019

                  HR

                  Službeni list Europske unije

                  L 285/7

         PROVEDBENA UREDBA KOMISIJE (EU) 2019/1853
         оd 5. studenoga 2019.
         o izmjeni Uredbe Vijeća (EZ) br. 1210/2003 o određenim posebnim ograničenjima gospodarskih i financijskih odnosa s Irakom
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1210/2003 od 7. srpnja 2003. o određenim posebnim ograničenjima gospodarskih i financijskih odnosa s Irakom i stavljanju izvan snage Uredbe (EZ) br. 2465/96 (1), a posebno njezin članak 11. točku (b),
         budući da:

                     (1)

                     U Prilogu III. Uredbi (EZ) br. 1210/2003 navode se javna tijela, društva i agencije te fizičke i pravne osobe, tijela i subjekti prijašnje iračke vlade na koje se odnosi zamrzavanje sredstava i ekonomskih izvora smještenih izvan Iraka na dan 22. svibnja 2003. na temelju te uredbe.

                     (2)

                     Odbor za sankcije Vijeća sigurnosti Ujedinjenih naroda odlučio je 30. listopada 2019. izbrisati dva unosa s popisa osoba ili subjekata na koje se treba primjenjivati zamrzavanje sredstava i ekonomskih izvora.

                     (3)

                     Prilog III. Uredbi (EZ) br. 1210/2003 trebalo bi stoga na odgovarajući način izmijeniti,

               DONIJELA JE OVU UREDBU:

            Članak 1.
            Prilog III. Uredbi (EZ) br. 1210/2003 mijenja se kako je utvrđeno u Prilogu ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 5. studenoga 2019.

                  Za Komisiju,

                  u ime predsjednika,

                  Voditelj Službe za instrumente vanjske politike

            (1)  SL L 169, 8.7.2003., str. 6.

            PRILOG
            U Prilogu III. Uredbi (EZ) br. 1210/2003 brišu se sljedeći unosi:

                           „183.

                           STATE ORGANISATION FOR IRRIGATION PROJECTS (alias GENERAL ESTABLISHMENT FOR IRRIGATION PROJECTS). Adrese: (a) Northgate, Karanteena, P.O. Box 148, Baghdad, Iraq; (b) Al-Muadham, pored Engineering College, P.O. Box 14186, Baghdad, Iraq.

                           184.

                           STATE ORGANISATION FOR LAND RECLAMATION (alias (a) GENERAL ESTABLISHMENT FOR PLANTATION AND DEVELOPMENT OF THE RECLAIMED LANDS, (b) GENERAL ESTABLISHMENT FOR EXECUTION OF LAND RECLAMATION CONTRACTS, (c) GENERAL ESTABLISHMENT FOR LAND RECLAMATION OF CENTRAL AND NORTHERN AREAS, (d) GENERAL ESTABLISHMENT FOR LAND RECLAMATION OF SOUTHERN AREAS). Adrese: (a) Amiriya, Abu Gharib, P.O. Box 6161, Baghdad, Iraq; (b) P.O. Box 6061, Aamrlya 7, Nisan, Iraq; (c) P.O. Box 609, Al-Sadoon St., Baghdad, Iraq; (d) P.O. Box 27, Wasit Province, Kut, Iraq.”


title: Provedbena uredba Vijeća (EU) 2019/1943 od 25. studenoga 2019. o provedbi Uredbe (EU) 2016/1686 o uvođenju dodatnih mjera ograničavanja protiv ISIL-a (Daiš) i Al-Qaide te s njima povezanih fizičkih i pravnih osoba, subjekata i tijela

text:
                  25.11.2019

                  HR

                  Službeni list Europske unije

                  LI 303/1

         PROVEDBENA UREDBA VIJEĆA (EU) 2019/1943
         od 25. studenoga 2019.
         o provedbi Uredbe (EU) 2016/1686 o uvođenju dodatnih mjera ograničavanja protiv ISIL-a (Daiš) i Al-Qaide te s njima povezanih fizičkih i pravnih osoba, subjekata i tijela
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2016/1686 od 20. rujna 2016. o uvođenju dodatnih mjera ograničavanja protiv ISIL-a (Daiš) i Al-Qaide te s njima povezanih fizičkih i pravnih osoba, subjekata ili tijela (1), a posebno njezin članak 4. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 20. rujna 2016. donijelo Uredbu (EU) 2016/1686.

                     (2)

                     S obzirom na stalnu prijetnju koju predstavljaju ISIL (Daiš) i Al-Qaida te s njima povezane fizičke i pravne osobe, subjekti ili tijela, jednu osobu trebalo bi dodati na popis fizičkih i pravnih osoba, subjekata i tijela naveden u Prilogu I. Uredbi (EU) 2016/1686.

                     (3)

                     Uredbu (EU) 2016/1686 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog I. Uredbi (EU) 2016/1686 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. studenoga 2019.

                  Za Vijeće

                  Predsjednica

               F. MOGHERINI

            (1)  SL L 255, 21.9.2016., str. 1.

            PRILOG
            Sljedeći unos dodaje se na popis naveden u Prilogu I. Uredbi (EU) 2016/1686:

                        „5.

                        Guillaume PIROTTE; datum rođenja: 7. lipnja 1994.; mjesto rođenja: Grasse (Francuska); državljanstvo: francusko.”


title: Provedbena uredba Komisije (EU) 2020/7 оd 19. prosinca 2019. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Huile d’olive de la Vallée des Baux-de-Provence (ZOI))

text:
                  8.1.2020

                  HR

                  Službeni list Europske unije

                  L 4/1

         PROVEDBENA UREDBA KOMISIJE (EU) 2020/7
         оd 19. prosinca 2019.
         o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Huile d’olive de la Vallée des Baux-de-Provence” (ZOI))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Francuske za odobrenje izmjene specifikacije za zaštićenu oznaku izvornosti „Huile d’olive de la Vallée des Baux-de-Provence”, registriranu u skladu s Uredbom Komisije ( (EZ) br. 1187/2000 (2).

                     (2)

                     Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te uredbe objavila zahtjev za izmjenu u Službenom listu Europske unije (3).

                     (3)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

               DONIJELA JE OVU UREDBU:

            Članak 1.
            Odobrava se izmjena specifikacije objavljena u Službenom listu Europske unije povezana s nazivom „Huile d’olive de la Vallée des Baux-de-Provence” (ZOI).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 19. prosinca 2019.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 343, 14.12.2012., str. 1.

            (2)  Uredba Komisije (EZ) br. 1187/2000 od 5. lipnja 2000. o dopuni Priloga Uredbi (EZ) br. 2400/96 o upisu određenih naziva u „Registar zaštićenih oznaka izvornosti i zaštićenih oznaka zemljopisnog podrijetla” kako je predviđeno u Uredbi Vijeća (EEZ) br. 2081/92 o zaštiti oznaka zemljopisnog podrijetla i oznaka izvornosti za poljoprivredne i prehrambene proizvode (SL L 133, 6.6.2000., str. 19.).

            (3)  SL C 279, 19.8.2019., str. 3.


                  13.1.2020

                  HR

                  Službeni list Europske unije

                  L 7/6

         Provedbena Uredba Komisije (EU) 2020/16
         оd 10. siječnja 2020.
         o odobravanju stavljanja na tržište nikotinamid ribozid klorida kao nove hrane u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (1), a posebno njezin članak 12.,
         budući da:

                     (1)

                     Uredbom (EU) 2015/2283 predviđeno je da se samo nova hrana koja je odobrena i uvrštena na popis Unije smije stavljati na tržište u Uniji.

                     (2)

                     U skladu s člankom 8. Uredbe (EU) 2015/2283 donesena je Provedbena uredba Komisije (EU) 2017/2470 (2) kojom je utvrđen Unijin popis odobrene nove hrane.

                     (3)

                     Komisija na temelju članka 12. Uredbe (EU) 2015/2283 podnosi nacrt provedbenog akta kojim se odobrava stavljanje nove hrane na tržište Unije i ažurira popisa Unije.

                     (4)

                     Društvo ChromaDex Inc. („podnositelj zahtjeva”) 10. svibnja 2018. Komisiji je podnijelo zahtjev u smislu članka 10. stavka 1. Uredbe (EU) 2015/2283 za stavljanje nikotinamid ribozid klorida na tržište Unije kao nove hrane. U zahtjevu je zatraženo da se nikotinamid ribozid klorid upotrebljava kao izvor niacina u dodacima prehrani namijenjenima općoj odrasloj populaciji u najvećoj dopuštenoj količini od 300 mg dnevno. Nadalje, u zahtjevu je zatraženo da se nikotinamid ribozid doda i na popis oblika niacina u Prilogu II. Direktivi 2002/46/EZ Europskog parlamenta i Vijeća (3) kao izvor niacina.

                     (5)

                     Podnositelj zahtjeva Komisiji je podnio i zahtjev za zaštitu vlasnički zaštićenih podataka za više studija koje je dostavio u potporu zahtjevu, odnosno: in vitro studija kojom se procjenjuje metabolizam nikotinamid ribozid klorida u krvi (studija br. 160312) (4); oralna sedmodnevna studija o utvrđivanju raspona doze toksičnosti na mladim psima (studija br. 17-921) (5); hERG test probira (studija br. 20151223) (6); 28-dnevna studija oralne toksičnost višekratnih doza na mladim psima (studija br. 17-940) (7); 90-dnevna studija oralne toksičnost višekratnih doza na štakorima soja Sprague Dawley (studija br. S14022) (8); studija reproduktivne toksičnosti (studija br. G10959) (9); i studija razvojne toksičnosti na štakorima (studija br. G10957) (10).

                     (6)

                     Komisija je 8. listopada 2018. zatražila od Europske agencije za sigurnost hrane („Agencija”) da dostavi znanstveno mišljenje o sigurnosti nikotinamid ribozida kao nove hrane u skladu s člankom 10. stavkom 3. Uredbe (EU) 2015/2283 i ocjeni upotrebe kojoj je nikotinamid ribozid namijenjen kao dodatak prehrani.

                     (7)

                     Agencija je 4. srpnja 2019. donijela znanstveno mišljenje „Sigurnost nikotinamid ribozid klorida kao nove hrane u skladu s Uredbom (EU) 2015/2283 i bioraspoloživost nikotinamida iz tog izvora, u kontekstu Direktive 2002/46/EZ” (11). To je znanstveno mišljenje u skladu sa zahtjevima članka 11. Uredbe (EU) 2015/2283.

                     (8)

                     Agencija je u svojem mišljenju zaključila da je nikotinamid ribozid klorid siguran kad se koristi u dodacima prehrani u najvećoj dopuštenoj količini od 300 mg dnevno za opću odraslu populaciju, isključujući trudnice i dojilje, i u najvećoj dopuštenoj količini od 230 mg dnevno za trudnice i dojilje.

                     (9)

                     U mišljenju Agencije iznosi se dovoljno informacija na temelju kojih se može utvrditi da je nikotinamid ribozid klorid pod ocijenjenim uvjetima upotrebe u skladu s člankom 12. stavkom 1. Uredbe (EU) 2015/2283.

                     (10)

                     Agencija je smatrala da su u izradi njezinog mišljenja o nikotinamid ribozid kloridu kao novoj hrani podaci iz in vitro studije kojom se procjenjuje metabolizam nikotinamid ribozid klorida u krvi (studija br. 160312) poslužili kao osnova za ocjenu bioraspoloživosti nikotinamida, dok su podaci iz pet studija toksičnosti (oralna sedmodnevna studija o utvrđivanju raspona doze toksičnosti na mladim psima (studija br. 17-921); 28-dnevna studija oralne toksičnost višekratnih doza na mladim psima (studija br. 17-940); 90-dnevna studija oralne toksičnost višekratnih doza na štakorima soja Sprague Dawley (studija br. S14022); studija reproduktivne toksičnosti (studija br. G10959); i studija razvojne toksičnosti na štakorima (studija br. G10957)), poslužili kao osnova za ocjenu sigurnosti nikotinamid ribozid klorida. Stoga se smatra da se zaključci o sigurnosti nikotinamid ribozid klorida nisu mogli donijeti bez podataka iz neobjavljenih izvješća o tim studijama.

                     (11)

                     Komisija je zatražila od podnositelja zahtjeva da dodatno pojasni obrazloženje u pogledu njegova zahtjeva za zaštitu vlasnički zaštićenih podataka iz in vitro studije kojom se procjenjuje metabolizam nikotinamid ribozid klorida u krvi i pet studija toksičnosti te da pojasni zahtjev za isključivo pravo upućivanja na te studije, kako je navedeno u članku 26. stavku 2. točki (b) Uredbe (EU) 2015/2283.

                     (12)

                     Podnositelj zahtjeva izjavio je da je on u vrijeme podnošenja zahtjeva bio nositelj vlasničkog prava i isključivog prava upućivanja na te studije te da stoga treće osobe ne mogu zakonito pristupiti tim studijama, koristiti se njima ili upućivati na te podatke.

                     (13)

                     Komisija je ocijenila sve informacije koje je dostavio podnositelj zahtjeva te zaključila da je podnositelj zahtjeva dostatno potkrijepio ispunjenje zahtjeva utvrđenih u članku 26. stavku 2. Uredbe (EU) 2015/2283. Stoga Agencija ne bi trebala upotrebljavati in vitro studiju kojom se procjenjuje metabolizam nikotinamid ribozid klorida u krvi i pet studija toksičnosti iz dokumentacije podnositelja zahtjeva u korist budućih podnositelja zahtjeva tijekom razdoblja od pet godina od datuma stupanja na snagu ove Uredbe. Prema tome, stavljanje na tržište Unije nikotinamid ribozid klorida trebalo bi tijekom tog razdoblja ograničiti na podnositelja zahtjeva.

                     (14)

                     Međutim, ograničavanje odobrenja nikotinamid ribozid klorida i upućivanja na studije iz dokumentacije podnositelja zahtjeva isključivo za potrebe podnositelja zahtjeva ne sprečava druge podnositelje zahtjeva da zatraže odobrenje za stavljanje na tržište iste nove hrane, uz uvjet da se njihov zahtjev temelji na zakonito pribavljenim informacijama kojima se podupire to odobrenje u skladu s ovom Uredbom.

                     (15)

                     Direktivom 2002/46/EZ utvrđeni su zahtjevi o dodacima prehrani. Upotrebu nikotinamid ribozid klorida trebalo bi odobriti ne dovodeći u pitanje zahtjeve iz te direktive.

                     (16)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.

               1.   Nikotinamid ribozid klorid, kako je naveden u Prilogu ovoj Uredbi, uvrštava se na Unijin popis odobrene nove hrane utvrđen Provedbenom uredbom (EU) 2017/2470.

               2.   Tijekom razdoblja od pet godina od datuma stupanja na snagu ove Uredbe isključivo je prvotnom podnositelju zahtjeva:

                           —

                           trgovačko društvo: ChromaDex Inc.,

                           —

                           adresa: 10900 Wilshire Boulevard Suite 600, Los Angeles, CA 90024 SAD,

                     odobreno stavljati na tržište u Uniji novu hranu iz stavka 1., osim ako neki budući podnositelj zahtjeva dobije odobrenje za tu novu hranu bez upućivanja na podatke zaštićene u skladu s člankom 2. ove Uredbe ili uz suglasnost društva ChromaDex Inc.

               3.   Unos na Unijin popis iz stavka 1. uključuje uvjete upotrebe i zahtjeve za označivanje utvrđene u Prilogu.

               4.   Odobrenjem iz ovog članka ne dovode se u pitanje odredbe Direktive 2002/46/EZ.

            Članak 2.
            Studije iz dokumentacije podnositelja zahtjeva na temelju kojih je Agencija provela ocjenu nove hrane iz članka 1., na koje podnositelj zahtjeva polaže vlasnička prava i bez kojih nova hrana ne bi bila odobrena, ne smiju se upotrijebiti u korist budućih podnositelja zahtjeva u razdoblju od pet godina od datuma stupanja na snagu ove Uredbe bez suglasnosti društva ChromaDex Inc.

            Članak 3.
            Prilog Provedbenoj uredbi (EU) 2017/2470 mijenja se u skladu s Prilogom ovoj Uredbi.

            Članak 4.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 327, 11.12.2015., str. 1.

            (2)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).

            (3)  Direktiva 2002/46/EZ Europskog parlamenta i Vijeća od 10. lipnja 2002. o usklađivanju zakonâ država članica u odnosu na dodatke prehrani (SL L 183, 12.7.2002., str. 51.).

            (4)  Keystone Bioanalytical Inc., The Metabolism of Nicotinamide Riboside in Human Blood (Study No. 160312), 10. siječnja 2018., neobjavljeno.

            (5)  Experimur, Oral 7-Day Dose Range Finding Toxicity Study in Juvenile Dogs (Study No. 17-921), 27. studenoga 2017., neobjavljeno.

            (6)  IPS Therapeutique, Inc., Evaluation of the effects of Nicotinamide Riboside Chloride on the human potassium channel using human embryonic kidney (HEK) 293 cells transfected with a human ether-a-go-go-related gene (hERG), 25. ožujka 2016., neobjavljeno.

            (7)  Experimur, Oral 28-Day Toxicity Study in Juvenile Dogs (Study No. 17-940), 20. veljače 2018., neobjavljeno.

            (8)  Syngene International Limited, Comparative 90-Day Oral Toxicity Study in Sprague Dawley Rats (Study No. S14022), 12. svibnja 2015., neobjavljeno.

            (9)  Advinus Therapeutics Limited, Nicotinamide riboside chloride:
            one generation reproduction toxicity study through diet in Sprague-Dawley rats (Study No. G10959), 21. studenoga 2016., neobjavljeno.

            (10)  Advinus Therapeutics Limited, Nicotinamide riboside chloride:
            embryo-fetal developmental toxicity study in Sprague-Dawley rats by oral route (Study No. G10957), 30. rujna 2016.

            (11)  EFSA Journal 2019.;17(8):5775.

            PRILOG
            Prilog Provedbenoj uredbi (EU) 2017/2470 mijenja se kako slijedi:

               (1)
               sljedeći unos umeće se abecednim redom u tablicu 1. (Odobrena nova hrana):

                           Odobrena nova hrana

                           Uvjeti pod kojima se nova hrana može upotrebljavati

                           Dodatni posebni zahtjevi za označivanje proizvoda

                           Ostali zahtjevi

                           Zaštita podataka

                           „Nikotinamid ribozid klorid

                              Određena kategorija hrane

                              Najveće dopuštene količine

                           Pri označivanju hrane koja sadržava novu hranu navodi se „Nikotinamid ribozid klorid”

                           Odobreno 20. veljače 2020. Ovo uvrštenje temelji se na vlasnički zaštićenim znanstvenim dokazima i znanstvenim podacima zaštićenima u skladu s člankom 26. Uredbe (EU) 2015/2283.
                           Podnositelj zahtjeva: ChromaDex Inc., 10900 Wilshire Boulevard Suite 600, Los Angeles, CA 90024 SAD. Tijekom razdoblja zaštite podataka stavljanje na tržište u Uniji nove hrane odobreno je isključivo društvu ChromaDex Inc., osim ako budući podnositelj zahtjeva dobije odobrenje za tu novu hranu bez upućivanja na vlasnički zaštićene znanstvene dokaze ili znanstvene podatke zaštićene u skladu s člankom 26. Uredbe (EU) 2015/2283 ili uz suglasnost društva ChromaDex Inc.
                           Datum završetka zaštite podataka: 20. veljače 2025.”

                           Dodaci prehrani u smislu Direktive 2002/46/EZ

                           300 mg dnevno za opću odraslu populaciju, isključujući trudnice i dojilje
                           230 mg dnevno za trudnice i dojilje

               (2)
               Sljedeći unos umeće se abecednim redom u tablicu 2. (Specifikacije):

                           Odobrena nova hrana

                           Specifikacija

                           „Nikotinamid ribozid klorid

                              Opis/definicija:

                           Nova je hrana sintetički oblik nikotinamid ribozida.
                           Nova hrana sadržava ≥ 90 % nikotinamid ribozid klorida, uglavnom u njegovu β obliku, a preostale komponente su ostaci otapala, nusprodukti reakcije i proizvodi razgradnje.
                           Nikotinamid ribozid klorid:
                           CAS broj: 23111-00-4
                           EC broj: 807-820-5
                           Kemijski naziv prema IUPAC-u: 1-[(2R,3R,4S,5R)-3,4-dihidroksi-5-(hidorksimetil)oksolan-2-il]piridin-1-ijev-3-karboksamid;klorid
                           Kemijska formula: C11H15N2O5Cl
                           Molekulska masa: 290,7 g/mol

                              Svojstva/sastav:

                           Boja: bijela do svijetlosmeđa
                           Oblik: prah
                           Identifikacija: usklađenost s nuklearnom magnetskom rezonancom
                           Nikotinamid ribozid klorid: ≥ 90 %
                           Udio vode: ≤ 2 %

                              Ostaci otapala:

                           Aceton: ≤ 5 000  mg/kg
                           Metanol: ≤ 1 000  mg/kg
                           Acetonitril: ≤ 50 mg/kg
                           Metil tert-butil eter: ≤ 500 mg/kg

                              Nusproizvodi reakcije:

                           Metil-acetat: ≤ 1 000  mg/kg
                           Acetamid: ≤ 27 mg/kg
                           Octena kiselina: ≤ 5 000  mg/kg

                              Teški metali:

                           Arsen: ≤ 1 mg/kg

                              Mikrobiološki kriteriji:

                           Ukupni broj mikroorganizama: ≤ 1 000  CFU/g
                           Kvasci i plijesan ≤ 100 CFU/g

                              Escherichia coli: nije prisutna u 10 g”


title: Provedbena Uredba Komisije (EU) 2020/17 оd 10. siječnja 2020. o neproduljenju odobrenja aktivne tvari klorpirifos-metil u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (Tekst značajan za EGP)

text:
                  13.1.2020

                  HR

                  Službeni list Europske unije

                  L 7/11

         PROVEDBENA UREDBA KOMISIJE (EU) 2020/17
         оd 10. siječnja 2020.
         o neproduljenju odobrenja aktivne tvari klorpirifos-metil u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1. i članak 78. stavak 2.,
         budući da:

                     (1)

                     Direktivom Komisije 2005/72/EZ (2) klorpirifos-metil je uvršten u Prilog I. Direktivi Vijeća 91/414/EEZ (3) kao aktivna tvar.

                     (2)

                     Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

                     (3)

                     Odobrenje aktivne tvari klorpirifos-metil, kako je navedeno u dijelu A Priloga Provedbenoj uredbi (EU) br. 540/2011, istječe 31. siječnja 2020.

                     (4)

                     Zahtjevi za produljenje odobrenja aktivne tvari klorpirifos-metil podneseni su u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

                     (5)

                     Podnositelji zahtjeva dostavili su dodatnu dokumentaciju u skladu s zahtjevima iz članka 6. Uredbe (EU) br. 844/2012. Država članica izvjestiteljica utvrdila je da su zahtjevi potpuni.

                     (6)

                     Država članica izvjestiteljica nakon savjetovanja s državom članicom suizvjestiteljicom pripremila je izvješće o ocjeni produljenja i dostavila ga 3. srpnja 2017. Europskoj agenciji za sigurnost hrane („Agencija”) i Komisiji.

                     (7)

                     Agencija je sažetak dodatne dokumentacije učinila dostupnim javnosti. Agencija je izvješće o ocjeni produljenja dostavila podnositeljima zahtjeva i državama članicama na podnošenje primjedbi te je o njemu pokrenula javno savjetovanje. Agencija je zaprimljene primjedbe proslijedila Komisiji.

                     (8)

                     Agencija je 4. srpnja 2018. zatražila da podnositelji zahtjeva državama članicama, Komisiji i njoj dostavi dodatne informacije. Država članica izvjestiteljica dostavila je Agenciji ocjenu dodatnih informacija u obliku ažuriranog izvješća o ocjeni produljenja.

                     (9)

                     Agencija je u travnju 2019. organizirala stručnu raspravu o određenim elementima povezanima s procjenom rizika za zdravlje ljudi. Zbog bojazni u pogledu genotoksičnosti i razvojne neurotoksičnosti koje su iznesene tijekom te rasprave, Komisija je 1. srpnja 2019. zadužila Agenciju da dostavi izjavu o dostupnim ishodima procjene učinka na zdravlje ljudi i naznaku o tome može li se očekivati da aktivna tvar ispunjava mjerila za odobravanje koja se odnose na zdravlje ljudi kako je utvrđeno u članku 4. Uredbe (EZ) br. 1107/2009.

                     (10)

                     Agencija je 31. srpnja 2019. Komisiji poslala prvotnu izjavu (6) o dostupnim ishodima procjene učinka na zdravlje ljudi. Nakon dodatne stručne rasprave održane u rujnu 2019. Agencija je Komisiji 11. studenoga 2019. dostavila ažuriranu izjavu (7). U njoj je potvrdila da njezini zaključci o procjeni učinka na zdravlje ljudi upućuju na postojanje ozbiljnih bojazni. Ako se uzmu u obzir bojazni povezane s klorpirifosom i dostupna znanstvena literatura o toj tvari, uz pristupu utemeljen na snazi dokaza, genotoksični potencijal klorpirifos-metila ne može se isključiti. Stručnjaci su tijekom stručnog pregleda zaključili da je primjena analogijskog pristupa za te dvije tvari opravdana s obzirom na to da su strukturno slične i da imaju slična toksikokinetička svojstva. Stoga nije moguće utvrditi referentne vrijednosti u pogledu učinka na zdravlje za klorpirifos-metil te provesti relevantne procjene rizika za potrošače i rizika od neprehrambene izloženosti. Nadalje, iznesene su bojazni u pogledu razvojne neurotoksičnost, za što postoje epidemiološki dokazi o vezi između izloženosti klorpirifosu i/ili klorpirifos-metilu tijekom razvoja i štetnih ishoda za neurološki razvoj djece. Štoviše, u stručnom pregledu zaključeno da bi klorpirifos-metil moglo biti primjereno razvrstati kao reproduktivno toksičnu tvar kategorije 1.B u skladu s kriterijima utvrđenima u Uredbi (EZ) br. 1272/2008 Europskog parlamenta i Vijeća (8).

                     (11)

                     Komisija je podnositelje zahtjeva pozvala da dostave svoje primjedbe na zaključak Agencije. Nadalje, u skladu s člankom 14. stavkom 1. trećim podstavkom Provedbene uredbe (EU) br. 844/2012 Komisija je podnositelje zahtjeva pozvala da podnesu primjedbe na nacrt izvješća o produljenju. Podnositelji zahtjeva podnijeli su primjedbe, koje su pažljivo pregledane.

                     (12)

                     Međutim, unatoč argumentima koje su iznijeli podnositelji zahtjeva, bojazni u pogledu te tvari nisu se mogle ukloniti.

                     (13)

                     Stoga za jednu ili više reprezentativnih uporaba najmanje jednog sredstva za zaštitu bilja koje sadržava tu aktivnu tvar nije utvrđeno da su mjerila za odobravanje predviđena člankom 4. Uredbe (EZ) br. 1107/2009 ispunjena. Procjena rizika za okoliš, iako nije završena, ne može izmijeniti taj zaključak jer nisu ispunjena mjerila za odobravanje povezana s učincima na zdravlje ljudi te stoga donošenje odluke o produljenju odobrenja aktivne tvari ne bi trebalo dodatno odgađati. Stoga je primjereno ne produljiti odobrenje za aktivnu tvar klorpirifos-metil u skladu s člankom 20. stavkom 1. točkom (b) te uredbe.

                     (14)

                     Provedbenu uredbu (EU) br. 540/2011 trebalo bi stoga na odgovarajući način izmijeniti.

                     (15)

                     Državama članicama trebalo bi omogućiti dovoljno vremena za oduzimanje odobrenja za sredstva za zaštitu bilja koja sadržavaju klorpirifos-metil.

                     (16)

                     U slučaju sredstava za zaštitu bilja koja sadržavaju klorpirifos-metil, ako države članice odobre razdoblje odgode u skladu s člankom 46. Uredbe (EZ) br. 1107/2009, to bi razdoblje trebalo isteći tri mjeseca nakon datuma stupanja na snagu ove Uredbe.

                     (17)

                     Provedbenom uredbom Komisije (EU) 2018/1796 (9) rok važenja odobrenja za klorpirifos-metil produljen je do 31. siječnja 2020. kako bi se postupak produljenja mogao završiti prije isteka odobrenja te tvari. Međutim, budući da se odluka o neproduljenju odobrenja donosi prije isteka tog produljenog roka odobrenja, ova bi se Uredba trebala početi primjenjivati što prije.

                     (18)

                     Ovom se Uredbom ne dovodi u pitanje ponovno podnošenje zahtjeva za odobrenje klorpirifos-metila u skladu s člankom 7. Uredbe (EZ) br. 1107/2009.

                     (19)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Ne produljuje se odobrenje aktivne tvari klorpirifos-metil.
            Neproduljenje odobrenja aktivne tvari

            Članak 2.
            Izmjena Provedbene uredbe (EU) br. 540/2011
            U dijelu A Priloga Provedbenoj uredbi (EU) br. 540/2011 briše se redak 112. o klorpirifos-metilu.

            Članak 3.
            Prijelazne mjere
            Države članice oduzimaju odobrenja za sredstva za zaštitu bilja koja sadržavaju klorpirifos-metil kao aktivnu tvar do 16. veljače 2020.

            Članak 4.
            Razdoblje odgode
            Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju isteći 16. travnja 2020.

            Članak 5.
            Stupanje na snagu
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 309, 24.11.2009., str. 1.

            (2)  Direktiva Komisije 2005/72/EZ od 21. listopada 2005. o izmjeni Direktive Vijeća 91/414/EEZ radi uključivanja aktivnih tvari klorpirifosa, klorpirifos-metila, mankozeba, maneba i metirama (SL L 279, 22.10.2005., str. 63.).

            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.)

            (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            (6)  EFSA (Europska agencija za sigurnost hrane), 2019. Statement on the available outcomes of the human health assessment in the context of the pesticides peer review of the active substance chlorpyrifos-methyl (Izjava o dostupnim ishodima procjene učinka na zdravlje ljudi u kontekstu stručnog pregleda pesticida u pogledu aktivne tvari klorpirifos-metil). EFSA Journal 2019.; 17(5):5810: https://doi.org/10.2903/j.efsa.2019.5810.

            (7)  EFSA (Europska agencija za sigurnost hrane), 2019. Updated statement on the available outcomes of the human health assessment in the context of the pesticides peer review of the active substance chlorpyrifos-methyl (Ažurirana izjava o dostupnim ishodima procjene učinka na zdravlje ljudi u kontekstu stručnog pregleda pesticida u pogledu aktivne tvari klorpirifos-metil). EFSA Journal 2019.;17(11):5908, (21 str.): https://doi.org/10.2903/ j.efsa.2019.5908.

            (8)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

            (9)  Provedbena uredba Komisije (EU) 2018/1796 оd 20. studenoga 2018. o izmjeni Provedbene uredbe (EU) br. 540/2011 u pogledu produljenja rokova odobrenja aktivnih tvari amidosulfuron, bifenoks, klorpirifos, klorpirifos-metil, klofentezin, dikamba, difenkonazol, diflubenzuron, diflufenikan, dimoksistrobin, fenoksaprop-P, fenpropidin, lenacil, mankozeb, mekoprop-p, metiram, nikosulfuron, oksamil, pikloram, piraklostrobin, piriproksifen i tritosulfuron (SL L 294, 21.11.2018., str. 15.).


title: Provedbena uredba Komisije (EU) 2020/18 оd 10. siječnja 2020. o neproduljenju odobrenja aktivne tvari klorpirifos u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (Tekst značajan za EGP)

text:
                  13.1.2020

                  HR

                  Službeni list Europske unije

                  L 7/14

         PROVEDBENA UREDBA KOMISIJE (EU) 2020/18
         оd 10. siječnja 2020.
         o neproduljenju odobrenja aktivne tvari klorpirifos u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1. i članak 78. stavak 2.,
         budući da:

                     (1)

                     Direktivom Komisije 2005/72/EZ (2) klorpirifos je uvršten u Prilog I. Direktivi Vijeća 91/414/EEZ (3) kao aktivna tvar.

                     (2)

                     Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

                     (3)

                     Odobrenje aktivne tvari klorpirifos, kako je navedeno u dijelu A Priloga Provedbenoj uredbi Komisije (EU) br. 540/2011, istječe 31. siječnja 2020.

                     (4)

                     Zahtjevi za produljenje odobrenja aktivne tvari klorpirifos podneseni su u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

                     (5)

                     Podnositelji zahtjeva dostavili su dodatnu dokumentaciju u skladu sa zahtjevima iz članka 6. Provedbene uredbe (EU) br. 844/2012. Država članica izvjestiteljica utvrdila je da su zahtjevi potpuni.

                     (6)

                     Država članica izvjestiteljica nakon savjetovanja s državom članicom suizvjestiteljicom pripremila je izvješće o ocjeni produljenja i dostavila ga 3. srpnja 2017. Europskoj agenciji za sigurnost hrane („Agencija”) i Komisiji.

                     (7)

                     Agencija je sažetak dodatne dokumentacije učinila dostupnim javnosti. Agencija je izvješće o ocjeni produljenja dostavila podnositeljima zahtjeva i državama članicama na podnošenje primjedbi te je o njemu pokrenula javno savjetovanje. Agencija je zaprimljene primjedbe proslijedila Komisiji.

                     (8)

                     Agencija je 4. srpnja 2018. zatražila da podnositelji zahtjeva državama članicama, Komisiji i Agenciji dostavi dodatne informacije. Država članica izvjestiteljica dostavila je Agenciji ocjenu dodatnih informacija u obliku ažuriranog izvješća o ocjeni produljenja.

                     (9)

                     Agencija je u travnju 2019. organizirala stručnu raspravu o određenim elementima povezanima s procjenom rizika za zdravlje ljudi. Zbog bojazni u pogledu genotoksičnosti i razvojne neurotoksičnosti koje su iznesene tijekom te rasprave, Komisija je dopisom od 1. srpnja 2019. Agenciju zadužila da dostavi izjavu o dostupnim ishodima procjene učinka na zdravlje ljudi i mišljenje o tome može li se očekivati da aktivna tvar ispunjava mjerila za odobravanje koja se odnose na zdravlje ljudi kako je utvrđeno u članku 4. Uredbe (EZ) br. 1107/2009.

                     (10)

                     Agencija je 31. srpnja 2019. Komisiji dostavila svoju izjavu (6). U njoj je potvrdila da njezini zaključci o procjeni učinka na zdravlje ljudi upućuju na postojanje ozbiljnih bojazni. Na temelju dostupnih informacija ne može se isključiti da klorpirifos ima genotoksični potencijal jer su pozitivni rezultati utvrđeni u nizu in vitro i in vivo studija. Stoga nije moguće utvrditi referentne vrijednosti za klorpirifos u pogledu učinka na zdravlje te provesti relevantne procjene rizika za potrošače i rizika od neprehrambene izloženosti. Nadalje, učinci razvojne neurotoksičnosti uočeni su u dostupnoj studiji o razvojnoj neurotoksičnosti kod štakora te postoje epidemiološki dokazi o vezi između izloženosti klorpirifosu i/ili klorpirifos-metilu tijekom razvoja i štetnih ishoda za neurološki razvoj djece. Nadalje, navedeno je da je u stručnom pregledu zaključeno da je klorpirifos primjereno razvrstati kao reproduktivno toksičnu tvar kategorije 1.B u skladu s kriterijima utvrđenima u Uredbi (EZ) br. 1272/2008 Europskog parlamenta i Vijeća (7).

                     (11)

                     Komisija je podnositelje zahtjeva pozvala da dostave svoje primjedbe na zaključak Agencije. Nadalje, u skladu s člankom 14. stavkom 1. trećim podstavkom Provedbene uredbe (EU) br. 844/2012 Komisija je podnositelje zahtjeva pozvala da podnesu primjedbe na nacrt izvješća o produljenju. Podnositelji zahtjeva podnijeli su primjedbe, koje su pažljivo razmotrene.

                     (12)

                     Međutim, unatoč argumentima koje su iznijeli podnositelji zahtjeva, bojazni u pogledu te tvari nisu se mogle ukloniti.

                     (13)

                     Stoga za jednu ili više reprezentativnih uporaba najmanje jednog sredstva za zaštitu bilja nije utvrđeno da su mjerila za odobravanje predviđena člankom 4. Uredbe (EZ) br. 1107/2009 ispunjena. Procjena rizika za okoliš, iako nije završena, ne može izmijeniti taj zaključak jer nisu ispunjena mjerila za odobravanje povezana s učincima na zdravlje ljudi te stoga donošenje odluke o produljenju odobrenja aktivne tvari ne bi trebalo dodatno odgađati. Stoga je primjereno ne produljiti odobrenje za aktivnu tvar klorpirifos u skladu s člankom 20. stavkom 1. točkom (b) te uredbe.

                     (14)

                     Provedbenu uredbu (EU) br. 540/2011 trebalo bi stoga na odgovarajući način izmijeniti.

                     (15)

                     Državama članicama trebalo bi omogućiti dovoljno vremena za oduzimanje odobrenja za sredstva za zaštitu bilja koja sadržavaju klorpirifos.

                     (16)

                     U slučaju sredstava za zaštitu bilja koja sadržavaju klorpirifos, ako države članice odobre razdoblje odgode u skladu s člankom 46. Uredbe (EZ) br. 1107/2009, to bi razdoblje trebalo isteći najkasnije tri mjeseca nakon datuma stupanja na snagu ove Uredbe.

                     (17)

                     Provedbenom uredbom Komisije (EU) 2018/1796 (8) rok važenja odobrenja za klorpirifos produljen je do 31. siječnja 2020. kako bi se postupak produljenja mogao završiti prije isteka roka važenja odobrenja te tvari. Međutim, budući da se odluka o neproduljenju odobrenja donosi prije isteka tog produljenog roka važenja odobrenja, ova bi se Uredba trebala početi primjenjivati što prije.

                     (18)

                     Ovom se Uredbom ne dovodi u pitanje ponovno podnošenje zahtjeva za odobrenje klorpirifosa u skladu s člankom 7. Uredbe (EZ) br. 1107/2009.

                     (19)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Neproduljenje odobrenja aktivne tvari
            Ne produljuje se odobrenje aktivne tvari klorpirifos.

            Članak 2.
            Izmjena Provedbene uredbe (EU) br. 540/2011
            U dijelu A Priloga Provedbenoj uredbi (EU) br. 540/2011 briše se redak 111. o klorpirifosu.

            Članak 3.
            Prijelazne mjere
            Države članice oduzimaju odobrenja za sredstva za zaštitu bilja koja sadržavaju klorpirifos kao aktivnu tvar do 16. veljače 2020.

            Članak 4.
            Razdoblje odgode
            Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju isteći do 16. travnja 2020.

            Članak 5.
            Stupanje na snagu
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 309, 24.11.2009., str. 1.

            (2)  Direktiva Komisije 2005/72/EZ od 21. listopada 2005. o izmjeni Direktive Vijeća 91/414/EEZ radi uključivanja aktivnih tvari klorpirifosa, klorpirifos-metila, mankozeba, maneba i metirama (SL L 279, 22.10.2005., str. 63.).

            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

            (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            (6)  EFSA (Europska agencija za sigurnost hrane), 2019. Izjava o dostupnim ishodima procjene učinka na zdravlje ljudi u kontekstu stručnog pregleda pesticida u pogledu aktivne tvari klorpirifos. EFSA Journal 2019.;17(5):5809: https://doi.org/10.2903/j.efsa.2019.5809

            (7)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

            (8)  Provedbena uredba Komisije (EU) 2018/1796 оd 20. studenoga 2018. o izmjeni Provedbene uredbe (EU) br. 540/2011 u pogledu produljenja rokova odobrenja aktivnih tvari amidosulfuron, bifenoks, klorpirifos, klorpirifos-metil, klofentezin, dikamba, difenkonazol, diflubenzuron, diflufenikan, dimoksistrobin, fenoksaprop-P, fenpropidin, lenacil, mankozeb, mekoprop-p, metiram, nikosulfuron, oksamil, pikloram, piraklostrobin, piriproksifen i tritosulfuron (SL L 294, 21.11.2018., str. 15.).


title: Provedbena uredba Komisije (EU) 2020/24 оd 13. siječnja 2020. o odobravanju proširenja uporabe sjemenki biljke chia (Salvia hispanica) kao nove hrane i izmjeni uvjeta uporabe i posebnih zahtjeva za označivanje sjemenki biljke chia (Salvia hispanica) u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470 (Tekst značajan za EGP)

text:
                  14.1.2020

                  HR

                  Službeni list Europske unije

                  L 8/12

         PROVEDBENA UREDBA KOMISIJE (EU) 2020/24
         оd 13. siječnja 2020.
         o odobravanju proširenja uporabe sjemenki biljke chia (Salvia hispanica) kao nove hrane i izmjeni uvjeta uporabe i posebnih zahtjeva za označivanje sjemenki biljke chia (Salvia hispanica) u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 i Uredbe Komisije (EZ) br. 1852/2001 (1), a posebno njezin članak 12.,
         budući da:

                     (1)

                     Uredbom (EU) 2015/2283 propisano je da se samo nova hrana koja je odobrena i uvrštena na popis Unije smije stavljati na tržište u Uniji.

                     (2)

                     U skladu s člankom 8. Uredbe (EU) 2015/2283 donesena je Provedbena uredba Komisije (EU) 2017/2470 (2), kojom je utvrđen Unijin popis odobrene nove hrane.

                     (3)

                     Komisija na temelju članka 12. Uredbe (EU) 2015/2283 podnosi nacrt provedbenog akta kojim se odobrava stavljanje nove hrane na tržište Unije i ažurira popis Unije.

                     (4)

                     U skladu s Uredbom (EZ) br. 258/97 Odlukom Komisije 2009/827/EZ (3) odobreno je stavljanje na tržište u Uniji sjemenki biljke chia (Salvia hispanica) kao nove hrane za uporabu u krušnim proizvodima.

                     (5)

                     U skladu s Uredbom (EZ) br. 258/97 Provedbenom odlukom Komisije 2013/50/EU (4) odobreno je proširenje uporabe sjemenki biljke chia (Salvia hispanica) kao nove hrane za uporabu u sljedećim dodatnim kategorijama hrane: pečeni proizvodi, žitarice za doručak, mješavine voća, orašastih plodova i sjemenki te unaprijed pakirane sjemenke biljke chia.

                     (6)

                     Irsko nadležno tijelo izdalo je 18. rujna 2015. u skladu s Uredbom (EZ) br. 258/97 Europskog parlamenta i Vijeća (5) dopis (6) o odobrenju proširenja uporabe sjemenki biljke chia (Salvia hispanica) kao nove hrane za uporabu u dodatnim kategorijama hrane, odnosno u voćnim sokovima i pićima od mješavine voća/povrća.

                     (7)

                     Austrijsko nadležno tijelo izdalo je 17. listopada 2017. u skladu s Uredbom (EZ) br. 258/97 dopis (7) o odobrenju proširenja uporabe sjemenki biljke chia (Salvia hispanica) kao nove hrane za uporabu u dodatnim kategorijama hrane, odnosno u voćnim namazima.

                     (8)

                     Španjolsko nadležno tijelo izdalo je 2. studenoga 2017. u skladu s Uredbom (EZ) br. 258/97 dopis (8) o odobrenju proširenja uporabe sjemenki biljke chia (Salvia hispanica) kao nove hrane za uporabu u dodatnim kategorijama hrane, odnosno u steriliziranim jelima spremnima za konzumaciju na bazi zrna žitarica, zrna pseudožitarica i/ili mahunarki.

                     (9)

                     U skladu s Uredbom (EZ) br. 258/97 Provedbenom odlukom Komisije (EU) 2017/2354 (9) odobreno je proširenje uporabe sjemenki biljke chia (Salvia hispanica) kao nove hrane za uporabu u dodatnim kategorijama hrane, odnosno u jogurtu.

                     (10)

                     U skladu s člankom 4. Uredbe (EZ) br. 258/97 društvo Zentis GmbH & Co. KG podnijelo je 13. travnja 2017. nadležnom tijelu Njemačke zahtjev za izmjenu uvjeta uporabe nove hrane „sjemenke biljke chia (Salvia hispanica)”. U zahtjevu je zatraženo da se uporaba sjemenki biljke chia (Salvia hispanica) proširi na dodatne kategorije hrane, odnosno voćne deserte, miješano voće s kokosovim mlijekom u dvojnoj posudi, voćne pripravke koji služe kao podloga mliječnim proizvodima i voćne pripravke za miješanje s mliječnim proizvodima, te da se poveća najveća dopuštena količina uporabe sjemenki biljke chia (Salvia hispanica) u već odobrenoj kategoriji hrane, odnosno u voćnim namazima.

                     (11)

                     U skladu s člankom 4. Uredbe (EZ) br. 258/97 društvo Sanchis Mira S.A. podnijelo je 12. rujna 2017. nadležnom tijelu Španjolske zahtjev za proširenje uporabe nove hrane „sjemenke biljke chia (Salvia hispanica)” u čokoladi. Španjolsko nadležno tijelo 25. rujna 2017. objavilo je izvješće o početnoj procjeni. U tom je izvješću zaključeno da proširenje uporabe i predložene najveće dopuštene količine uporabe sjemenki biljke chia (Salvia hispanica) ispunjavaju kriterije za novu hranu utvrđene člankom 3. stavkom 1. Uredbe (EZ) br. 258/97.

                     (12)

                     Komisija je 17. listopada 2017. izvješće o početnoj ocjeni proslijedila ostalim državama članicama. Jedna država članica uložila je prigovor i dovela u pitanje opću sigurnost nove hrane s obzirom na ocjenu koju je Znanstveni odbor za dijetetske proizvode, prehranu i alergije (10) Europske agencije za sigurnost hrane („Agencija”) proveo u 2009. zbog sve većeg unosa sjemenki biljke chia (Salvia hispanica) u prehrani, što je posljedica rastućeg broja odobrenih uporaba. Država članica koja je uložila prigovor naglasila je da su pojedinačne uporabe, uključujući predloženu uporabu u čokoladi od 3 %, možda sigurne, ali da je potrebno ocijeniti ukupan unos u prehrani iz svih uporaba odobrenih od 2009., uključujući aktualni zahtjev za proširenje uporabe i, po potrebi, revidirati ocjenu sigurnosti odbora Znanstvenog odbora za dijetetske proizvode, prehranu i alergije iz 2009.

                     (13)

                     U skladu s člankom 35. stavkom 1. Uredbe (EU) 2015/2283 svi zahtjevi za stavljanje nove hrane na tržište u Uniji koji su podneseni državi članici u skladu s člankom 4. Uredbe (EZ) br. 258/97 i za koje nije donesena konačna odluka prije 1. siječnja 2018. tretiraju se kao zahtjevi u skladu s Uredbom (EU) 2015/2283.

                     (14)

                     Zahtjevi za proširenje uporabe sjemenki biljke chia (Salvia hispanica) podneseni su u državama članicama u skladu s člankom 4. Uredbe (EZ) br. 258/97 te ispunjavaju i zahtjeve utvrđene u Uredbi (EU) 2015/2283.

                     (15)

                     Društvo Parry’s Pots Limited (PPL) podnijelo je Komisiji 2. veljače 2018. zahtjev za izmjenu uvjeta uporabe nove hrane „sjemenke biljke chia (Salvia hispanica)” u smislu članka 10. stavka 1. Uredbe (EU) 2015/2283. U zahtjevu je zatraženo da se poveća najveća dopuštena količine uporabe sjemenki biljke chia (Salvia hispanica) u već odobrenoj kategoriji hrane, odnosno u voćnim namazima.

                     (16)

                     Društvo Naturkost Übelhör GmbH & Co. KG podnijelo je Komisiji 12. lipnja 2018. zahtjev za izmjenu uvjeta uporabe nove hrane „sjemenke biljke chia (Salvia hispanica)” u smislu članka 10. stavka 1. Uredbe (EU) 2015/2283. U zahtjevu je zatraženo da se uporaba sjemenki biljke chia (Salvia hispanica) proširi na dodatne kategorije hrane, odnosno na čokolade i čokoladne proizvode.

                     (17)

                     Društvo Majami Sp.zo.o.Sp.k. podnijelo je Komisiji 15. lipnja 2018. zahtjev za izmjenu uvjeta upotrebe nove hrane „sjemenke biljke chia (Salvia hispanica)” u smislu članka 10. stavka 1. Uredbe (EU) 2015/2283. U zahtjevu je zatraženo da se uporaba sjemenki biljke chia (Salvia hispanica) proširi na dodatnu kategoriju hrane, odnosno na slastice.

                     (18)

                     Društvo The Chia Co podnijelo je Komisiji 16. srpnja 2018. zahtjev za izmjenu uvjeta uporabe nove hrane „sjemenke biljke chia (Salvia hispanica)” u smislu članka 10. stavka 1. Uredbe (EU) 2015/2283. U zahtjevu je zatraženo da se uporaba sjemenki biljke chia (Salvia hispanica) proširi na sljedeće dodatne kategorije hrane: slastice, osim žvakaćih guma; mliječni proizvodi i zamjenski proizvodi; smrznuti deserti; proizvodi od voća ili povrća; žitarice i proizvodi od žitarica; pekarski proizvodi; začinsko bilje, začini, dodaci jelima, juhe i mesne juhe, umaci, salate i začinjeni namazi za sendviče i proteinski proizvodi; zamjena za cjelodnevnu prehranu pri redukcijskoj dijeti; hrana pri čijem se označivanju navodi izjava o odsutnosti ili smanjenoj prisutnosti glutena; bezalkoholna pića; slana ili začinjena jela i grickalice spremni za jelo; i deserti.

                     (19)

                     Društvo Materne SAS podnijelo je Komisiji 3. kolovoza 2018. zahtjev za izmjenu uvjeta upotrebe nove hrane „sjemenke biljke chia (Salvia hispanica)” u smislu članka 10. stavka 1. Uredbe (EU) 2015/2283. U zahtjevu je zatraženo da se uporaba sjemenki biljke chia (Salvia hispanica) proširi na dodatne kategorije hrane, odnosno na kompote od voća i/ili povrća i/ili sa žitaricama.

                     (20)

                     Društvo RFH Produktion AB podnijelo je Komisiji 9. siječnja 2019. zahtjev za izmjenu uvjeta upotrebe nove hrane „sjemenke biljke chia (Salvia hispanica)” u smislu članka 10. stavka 1. Uredbe (EU) 2015/2283. U zahtjevu je zatraženo da se uporaba sjemenki biljke chia (Salvia hispanica) proširi na dodatnu kategoriju hrane, odnosno na pudinge.

                     (21)

                     U skladu s člankom 10. stavkom 3. Uredbe (EU) 2015/2283 i uzimajući u obzir sve veći broj zahtjeva za odobrenje proširenja uporabe sjemenki biljke chia (Salvia hispanica), nove odobrene uporabe iz posljednjih godina te moguće povećanje unosa sjemenki biljke chia (Salvia hispanica) u prehrani, Komisija je 16. srpnja 2018. od Agencije zatražila da provede ocjenu ukupne prehrambene izloženosti za sva potencijalna proširenja uporabe sjemenki biljke chia (Salvia hispanica) kao nove hrane.

                     (22)

                     Agencija je 14. ožujka 2019. donijela znanstveno mišljenje „Sigurnost sjemenki biljke chia (Salvia hispanica L.) kao nove hrane za proširenu uporabu u skladu s Uredbom (EU) 2015/2283” (11). To je mišljenje u skladu sa zahtjevima članka 11. Uredbe (EU) 2015/2283.

                     (23)

                     Agencija je u svojem mišljenju, kojim je odgovorila na Komisijin zahtjev za provedbu opće ocjene sigurnosti bez ograničenja ili mjera opreza u pogledu količina uporabe, utvrdila da je uporaba sjemenki biljke chia (Salvia hispanica) u hrani za čiju proizvodnju, preradu ili pripremu nije potrebna toplinska obrada na temperaturi od 120 °C ili višoj, uključujući čokoladu, voćne namaze, voćne deserte, miješano voće s kokosovim mlijekom u dvojnoj posudi, voćne pripravke koji služe kao podloga mliječnim proizvodima, voćne pripravke za miješanje s mliječnim proizvodima, slastice (osim žvakaćih guma), mliječne proizvode i zamjenske proizvode, smrznute deserte, proizvode od voća i povrća, bezalkoholna pića i kompote od voća i/ili povrća i/ili sa žitaricama, sigurna bez ikakvih posebnih ograničenja i mjera opreza u pogledu količina njihove uporabe. Dakle, u mišljenju se iznosi dovoljno informacija na temelju kojih se može utvrditi da su navedene uporabe sjemenki biljke chia (Salvia hispanica) u skladu sa zahtjevima iz članka 12. stavka 1. Uredbe (EU) 2015/2283. Stoga je primjereno da se uvjeti uporabe sjemenki biljke chia (Salvia hispanica) navedeni na Unijinu popisu odobrene nove hrane izmijene tako da se obuhvate sve navedene kategorije hrane i ukloni navođenje najvećih dopuštenih količina i odgovarajući posebni zahtjevi za označivanje koji se odnose na najveći dnevni unos hrane. Osim toga, iako uporaba sjemenki biljke chia (Salvia hispanica) u pudinzima nije izričito uključena u ocjenu Agencije, u mišljenju se iznosi dovoljno informacija na temelju kojih se može odobriti proširenje uporabe sjemenki biljke chia (Salvia hispanica) za pudinge za čiju proizvodnju, preradu ili pripremu nije potrebna toplinska obrada na temperaturi od 120 °C ili višoj. Pudinzi pripadaju u potkategoriju proizvoda koji su poznati kao deserti, obično su aromatizirani i slatkog su okusa.

                     (24)

                     Agencija je u istom mišljenju navela i studiju, koju je preuzela iz javno dostupne znanstvene literature, a koja nije bila među dokazima koje su podnositelji zahtjeva dostavili kako bi potkrijepili predložena proširenja uporabe sjemenki biljke chia (Salvia hispanica), u kojoj se upozorava na mogući nastanak akrilamida kada se sjemenke biljke chia (Salvia hispanica) koriste u hrani za čiju je proizvodnju, preradu ili pripremu potrebna toplinska obrada na temperaturi od 120 °C ili višoj.

                     (25)

                     U svojem je mišljenju Agencija navela da su potrebne dodatne informacije od podnositelja zahtjeva i/ili javno dostupne informacije da bi se ocijenila mogućnost nastanka akrilamida kada se hrana koja sadržava sjemenke biljke chia (Salvia hispanica) podvrgne toplinskoj obradi na temperaturi od 120 °C ili višoj. U skladu s člankom 11. stavkom 4. Uredbe (EU) 2015/2283 Agencija je od relevantnog podnositelja zahtjeva zatražila dodatne informacije o mogućem stvaranju procesnih kontaminanata tijekom prerade i proizvodnje hrane (na razini proizvođača) i/ili kuhanja hrane s dodanim sjemenkama biljke chia (Salvia hispanica) (toplinska obrada na razini potrošača). Rok utvrđen za pružanje dodatnih informacija ističe u ožujku 2020. Zbog nedostatka takvih informacija u podnesenim zahtjevima Agencija je odgodila ocjenu tih proširenja uporabe sjemenki biljke chia (Salvia hispanica) u hrani za čiju je proizvodnju, preradu ili pripremu potrebna toplinska obrada na temperaturi od 120 °C ili višoj (pekarski proizvodi, žitarice i proizvodi od žitarica, začinsko bilje, začini, dodaci jelima, juhe i mesne juhe, umaci, salate i začinjeni namazi za sendviče i proteinski proizvodi, zamjena za cjelodnevnu prehranu pri redukcijskoj dijeti u smislu Uredbe (EU) br. 609/2013 Europskog parlamenta i Vijeća (12), hrana pri čijem se označivanju navodi izjava o odsutnosti ili smanjenoj prisutnosti glutena u skladu sa zahtjevima Provedbene uredbe Komisije (EU) br. 828/2014 (13), slana ili začinjena jela i grickalice spremni za jelo) dok dodatne informacije ne postanu dostupne. Iz toga slijedi da Komisija u ovoj fazi ne raspolaže mišljenjem Agencije koje je u skladu s člankom 12. stavkom 1. točkama (a) i (c) Uredbe (EU) 2015/2283 i koje je nužno za odobrenje proširenja uporaba koje uključuju toplinski tretman sjemenki biljke chia (Salvia hispanica) na temperaturi od 120 °C ili višoj. Stoga će se daljnja odluka o takvim uporabama donijeti nakon objave relevantnog mišljenja Agencije.

                     (26)

                     U mišljenju Agencije navedena su i dva slučaja iz dostupne znanstvene literature, u kojima se konzumacija sjemenki biljke chia (Salvia hispanica) povezuje s alergijskim reakcijama, te je na temelju tih dokaza Agencija zaključila da konzumacija sjemenki biljke chia (Salvia hispanica) može dovesti do alergijskih reakcija. Budući da su usprkos raširenoj konzumaciji sjemenki biljke chia (Salvia hispanica) i njihovoj dugogodišnjoj prisutnosti na tržištu Unije i svjetskom tržištu do danas prijavljena samo ta dva slučaja alergijske reakcije, Komisija smatra da na Unijin popis odobrene nove hrane ne bi trebalo uvrstiti posebne zahtjeve za označivanje koji se odnose na moguće alergijske reakcije pri konzumaciji sjemenki biljke chia (Salvia hispanica) dok Agencija ne prikupi i ocijeni dodatne znanstvene dokaze o alergenom potencijalu sjemenki biljke chia
                        (Salvia hispanica).

                     (27)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.

               1.   Unos u Unijinu popisu odobrene nove hrane, kako je propisan u članku 6. Uredbe (EU) 2015/2283 i uvršten u Provedbenu uredbu (EU) 2017/2470, koji se odnosi na novu hranu sjemenke biljke chia (Salvia hispanica) mijenja se kako je navedeno u Prilogu ovoj Uredbi.

               2.   Unos na Unijin popis iz stavka 1. uključuje uvjete upotrebe i zahtjeve za označivanje utvrđene u Prilogu ovoj Uredbi.

            Članak 2.
            Prilog Provedbenoj uredbi (EU) 2017/2470 mijenja se u skladu s Prilogom ovoj Uredbi.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 327, 11.12.2015., str. 1.

            (2)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).

            (3)  Odluka Komisije 2009/827/EZ od 13. listopada 2009. o odobravanju stavljanja na tržište sjemenki biljke chia (Salvia hispanica) kao novog sastojka hrane u skladu s Uredbom (EZ) br. 258/97 Europskog parlamenta i Vijeća (SL L 294, 11.11.2009., str. 14.).

            (4)  Provedbena odluka Komisije 2013/50/EU od 22. siječnja 2013. o odobravanju proširenja uporabe sjemenki biljke chia (Salvia hispanica) kao novog sastojka hrane u skladu s Uredbom (EZ) br. 258/97 Europskog parlamenta i Vijeća (SL L 21, 24.1.2013., str. 34.).

            (5)  Uredba (EZ) br. 258/97 Europskog parlamenta i Vijeća od 27. siječnja 1997. o novoj hrani i sastojcima nove hrane (SL L 43, 14.2.1997., str. 1.).

            (6)  Dopis od 18. rujna 2015. (https://ec.europa.eu/food/sites/food/files/safety/docs/novel-food_authorisation_2015_auth-letter_chia-seeds-2_en.pdf).

            (7)  Dopis od 17. listopada 2017.(https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds_en.pdf).

            (8)  Dopis od 2. studenoga 2017. (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds-ext-steri_en.pdf).

            (9)  Provedbena odluka Komisije (EU) 2017/2354 od 14. prosinca 2017. o odobravanju proširenja uporabe sjemenki biljke chia (Salvia hispanica) kao novog sastojka hrane u skladu s Uredbom (EZ) br. 258/97 Europskog parlamenta i Vijeća (SL L 336, 16.12.2017., str. 49.).

            (10)  EFSA Journal 2009.;7(4):996.

            (11)  EFSA Journal 2019.;17(4):5657.

            (12)  Uredba (EU) br. 609/2013 Europskog parlamenta i Vijeća od 12. lipnja 2013. o hrani za dojenčad i malu djecu, hrani za posebne medicinske potrebe i zamjeni za cjelodnevnu prehranu pri redukcijskoj dijeti te o stavljanju izvan snage Direktive Vijeća 92/52/EEZ, direktiva Komisije 96/8/EZ, 1999/21/EZ, 2006/125/EZ i 2006/141/EZ, Direktive 2009/39/EZ Europskog parlamenta i Vijeća i uredbi Komisije (EZ) br. 41/2009 i (EZ) br. 953/2009 (SL L 181, 29.6.2013., str. 35.).

            (13)  Provedbena uredba Komisije (EU) br. 828/2014 оd 30. srpnja 2014. o zahtjevima za informiranje potrošača o odsutnosti ili smanjenoj prisutnosti glutena u hrani (SL L 228, 31.7.2014., str. 5).

            PRILOG
            Unos za „sjemenke biljke chia (Salvia hispanica)” u tablici 1. (odobrena nova hrana) u Prilogu Provedbenoj uredbi (EU) 2017/2470 zamjenjuje se sljedećim:

                        Odobrena nova hrana

                        Uvjeti pod kojima se nova hrana može upotrebljavati

                        Dodatni posebni zahtjevi za označivanje proizvoda

                        Ostali zahtjevi

                        „Sjemenke biljke chia (Salvia hispanica)

                           Određena kategorija hrane

                           Najveće dopuštene količine

                        Pri označivanju hrane koja sadržava novu hranu navodi se ‚Ulje od sjemenki biljke chia (Salvia hispanica)’”

                        Krušni proizvodi

                        5 % (cijele ili mljevene sjemenke biljke chia)

                        Pečeni proizvodi

                        10 % cijelih sjemenki biljke chia

                        Žitarice za doručak

                        10 % cijelih sjemenki biljke chia

                        Sterilizirana jela spremna za konzumaciju na bazi zrna žitarica, zrna pseudožitarica i/ili mahunarki

                        5 % cijelih sjemenki biljke chia

                        Mješavine voća, orašastih plodova i sjemenki

                        Unaprijed pakirane sjemenke biljke chia

                        Slastice (uključujući čokoladu i čokoladne proizvode), osim žvakaćih guma

                        Mliječni proizvodi (uključujući jogurt) i zamjenski proizvodi

                        Smrznuti deserti

                        Proizvodi od voća i povrća (uključujući voćne namaze, kompote sa/bez žitarica, voćne pripravke koji služe kao podloga mliječnim proizvodima ili voćne pripravke za miješanje s mliječnim proizvodima, voćne deserte, miješano voće s kokosovim mlijekom u dvojnoj posudi)

                        Bezalkoholna pića (uključujući voćni sok i pića s mješavinom voća/povrća)

                        Pudinzi za čiju proizvodnju, preradu ili pripremu nije potrebna toplinska obrada na temperaturi od 120 °C ili višoj